भारतविरुद्ध इंग्ल्यान्डको सनसनी जित
जोनी बेरिस्टो र बेन स्टोक्सको आक्रामक ब्याटिङमा इंग्ल्यान्डले शुक्रबार दोस्रो दिवारात्रि एकदिवसीय क्रिकेटमा भारतलाई ६ विकेटले पराजित गरेको छ । टस हारेर ब्याटिङ गरेको भारतले ६ विकेट गुमाई ३ सय ३६ बनायो ।
पुने — जोनी बेरिस्टो र बेन स्टोक्सको आक्रामक ब्याटिङमा इंग्ल्यान्डले शुक्रबार दोस्रो दिवारात्रि एकदिवसीय क्रिकेटमा भारतलाई ६ विकेटले पराजित गरेको छ । टस हारेर ब्याटिङ गरेको भारतले ६ विकेट गुमाई ३ सय ३६ बनायो ।बेरिस्टो र स्टोक्सले दोस्रो विकेटमा १ सय ७५ रनको साझेदारी गरेपछि इंग्ल्यान्डले ४३.३ ओभरमै लक्ष्य पूरा गर्‍यो ।म्यान अफ द म्याच बेरिस्टोले १ सय १२ बल खेली ११ चौका र ७ छक्का प्रहार गर्दै १ सय २४ रन बनाए । उनले ओपनर जेसन रोय (५५) सँग पहिलो विकेटमा १७ ओभरभित्र १ सय १० रन जोडेका थिए ।स्टोक्स ९९ रनमा आउट भए । अर्धशतक बनाएपछिको ४९ रन बनाउन १९ बल खेलेका उनले कुल ५२ बलमा ४ चौका र १० छक्का प्रहार गरे ।डेब्यू गरेका लिएम लिभिङस्टोन २७ रनमा अविजित रहे । नियमित कप्तान इयान मोर्गन घाइते भएपछि जोस बटलरले इंग्ल्यान्डको नेतृत्व सम्हालेका थिए । उनी शून्यमा आउट भए । यसअघि भारतबाट केएल राहुलले १ सय ८, ऋषभ पन्तले ७७, कप्तान विराट कोहलीले ६६ र हार्दिक पाण्ड्येले ३५ रन बनाए । जितसँगै इंग्ल्यान्डले शृंखला १–१ को बराबरीमा ल्याएको छ ।